b'\n_START_ARTICLE_\nNeoklaudiopolis\n_START_PARAGRAPH_\nNeoklaudiopolis er det romerske navn for den tyrkiske by Vezirk\xc3\xb6pr\xc3\xbc i provinsen Samsun.\n_START_SECTION_\nHistorie\n_START_PARAGRAPH_\nDa romerne havde besejret Mithridates af Pontus, overlod de til Pompejus at organisere det tidligere konged\xc3\xb8mme Pontos administrativt. Befolkningen i Phazemonitis havde hidtil levet spredt i mange sm\xc3\xa5 landsbyer, men Pompeius gjorde Andrapa til hovedby for omr\xc3\xa5det under navnet Neapolis, dvs "ny by". Andrapa havde b\xc3\xa5de trafikal og strategisk betydning, da den l\xc3\xa5 ved en flodovergang p\xc3\xa5 den vigtige landevej fra Nikopolis ved gr\xc3\xa6nsen til Armenien til Pompeiopolis (nu Task\xc3\xb6pr\xc3\xbc) og Sinope (nu Sinop)._NEWLINE_Under Claudius eller Nero skiftede byen navn til \xc3\xa6re for kejserhuset. Da der allerede fandtes en Klaudioupolis i det nordlige Lilleasien, kom Andrapa til at hedde Neoklaudiopolis. Da kristendommen blev anerkendt i 300-tallet e.Kr., blev Neoklaudiopolis bispes\xc3\xa6de, men biskopperne br\xc3\xb8d sig ikke om den hedenske kejser Claudius og foretrak byens gamle navn, Andrapa.\n_START_SECTION_\nArk\xc3\xa6ologi\n_START_PARAGRAPH_\nDer er fundet mere end 100 antikke indskrifter i omr\xc3\xa5det omkring Vezirk\xc3\xb6pru, herunder adskillige romerske milesten. En byh\xc3\xb8j ved Oymaagac nogle kilometer nord\xc3\xb8st for byen er muligvis identisk med den hetitiske kongeby Nerik. Byh\xc3\xb8jen er ved at blive udgravet af et forskerteam fra Freie Universit\xc3\xa4t Berlin.\n_START_SECTION_\nHenvisninger\n_START_PARAGRAPH_\nStudia Pontica II. Voyage d\'exploration arch\xc3\xa9ologique dans le Pont et la petite Arm\xc3\xa9nie, af F. og E. Cumont. Bruxelles 1906, s. 124-135._NEWLINE_T\xc3\xb8nnes Bekker-Nielsen, \'New milestones from Neoklaudiopolis\', Epigraphica Anatolica 43 (2010), s. 87-92._NEWLINE_T\xc3\xb8nnes Bekker-Nielsen, \'Neapolis-Neoklaudiopolis: A Roman City in Northern Anatolia\' i: \xc3\x9cnsal Yalcin (red.), Anatolian Metal VI (Der Anschnitt, Beiheft 25). Bochum 2013, 203-214._NEWLINE_Kristina Winther-Jacobsen, "Contextualizing Neoklaudiopolis" i K. Winther-Jacobsen og L. Summerer (red.), Landscape Dynamics and Settlement Patterns in Northern Anatolia, Stuttgart 2015. ISBN 9783515112147, s. 83-100.'